Ehdotus Neuvoston päätös AKT-EY-ministerineuvostossa vahvistettavasta yhteisön kannasta päätökseen kohdentaa uudelleen osa yhdeksännen Euroopan kehitysrahaston pitkän aikavälin kehitysmäärärahoista /* KOM/2006/0185 lopull. */





[pic] | EUROOPAN YHTEISÖJEN KOMISSIO | Bryssel 28.4.2006 KOM(2006)185 lopullinen Ehdotus NEUVOSTON PÄÄTÖS AKT–EY-ministerineuvostossa vahvistettavasta yhteisön kannasta päätökseen kohdentaa uudelleen osa yhdeksännen Euroopan kehitysrahaston pitkän aikavälin kehitysmäärärahoista (komission esittämä) PERUSTELUT Euroopan yhteisöllä on aktiivinen rooli uusien aloitteiden valmistelussa ja täytäntöönpanossa kehitysmaiden hyväksi. Tällaisilla AKT-maita hyödyttävillä aloitteilla edistetään merkittävästi köyhyyden vähentämistä, joka on sekä Cotonoussa 23. kesäkuuta 2000 allekirjoitetun AKT–EY-kumppanuussopimuksen että yhteisön kehitysyhteistyöpolitiikan tärkein tavoite. Yhdeksännen Euroopan kehitysrahaston (EKR) alueellisia määrärahoja koskevan alustavan ohjelmasuunnittelun jälkeen on tehty uusia aloitteita, jotka vastaavat AKT-maiden ensisijaisiin tavoitteisiin sekä EU:n kehitysyhteistyöpolitiikan tavoitteisiin liittyviin erityistarpeisiin erityisesti sellaisessa AKT-valtioiden keskinäisessä yhteistyössä, joka hyödyttää useita tai kaikkia AKT-maita. Yhdeksännestä EKR:stä AKT-maiden keskinäiseen yhteistyöhön alustavasti varattu määrä (300 miljoonaa euroa) on kuitenkin osoittautunut liian pieneksi kaikkien näiden uusien aloitteiden rahoittamiseen. Kun alueelliseen yhteistyöhön tarkoitettu varaus samoin kuin edellisistä kehitysrahastoista (kuudes, seitsemäs ja kahdeksas EKR) jäljelle jääneitten varojen säännölliset siirrot on käytetty, pitkäaikaiseen kehitykseen tarkoitetun yhdeksännen EKR:n määrärahojen varausta on jouduttu käyttämään useaan otteeseen yhteistyömäärärahojen lisäämiseksi AKT-maiden kesken (tähän sisältyy ehdollinen 1 miljardin euron määrä, joka oli koko yhdeksännen EKR:n alkuperäinen varaus). Määrä on noussut 2 573 miljoonaan euroon. Tämä määrä on kokonaan ohjelmoitu eikä alueellista tai AKT-maiden keskinäistä varausta ole tällä hetkellä käytettävissä uusien aloitteiden rahoittamiseksi. Tässä tilanteessa AKT–EY-ministerineuvosto voi toteuttaa tarvittavat toimenpiteet AKT–EY-kumppanuussopimuksen liitteenä I olevan rahoituspöytäkirjan 8 kohdan mukaisesti, jota voidaan soveltaa silloin, kun sopimuksen mukaisista rahoitusvälineistä myönnettävät varat on käytetty loppuun. Tämän vuoksi komissio ehdottaa neuvoston suostumuksella, että AKT–EY-ministerineuvosto hyväksyy liitteenä olevan päätöksen 110 miljoonan euron siirtämisestä yhdeksännen EKR:n pitkän aikavälin kehitysmäärärahojen varauksesta alueellisen yhteistyön määrärahoihin AKT-maiden keskinäistä yhteistyötä varten. Tämä kokonaismäärä jaetaan seuraavasti: - 70 miljoonaa euroa EU:n ja Afrikan infrastruktuurikumppanuutta varten. Tähän sisältyy 60 miljoonan euron osuus Euroopan investointipankin hallinnoimaan erityisrahastoon ja 10 miljoonaa euroa näitä infrastruktuuria valmistelevien toimenpiteiden ja tutkimusten rahoittamiseksi Afrikassa - noin 20 miljoonaa euroa edistämään AKT-maiden yhdentymistä maailmankauppaan. Tästä määrästä noin 10 miljoonaa kohdennetaan vahvistamaan yhteisön tukea monenväliseen aloitteeseen ”yhdennetystä toimintakehyksestä” ja noin 10 miljoonaa euroa yhteisön hankkeeseen auttaa AKT-maita osallistumaan aktiivisemmin Maailman kauppajärjestön (WTO) toimintaan - noin 20 miljoonaa euroa erilaisiin toimenpiteisiin, joita ovat sokerialan tutkimushankkeen rahoittaminen niiden toimenpiteiden tukemiseksi, jotka täydentävät sokeripöytäkirjan soveltamisalaan kuuluvissa maissa toteutettujen uudistusten jälkeisiä toimia (+/- 9 miljoonaa euroa), Erasmus Mundus -ohjelman edistäminen AKT-valtioiden tukemiseksi (+/- 5 miljoonaa euroa), erityisrahaston tukeminen Afrikan unionin APRM-mekanismin eli Afrikan maiden vertaisarviointijärjestelmän hyväksi (+/- 2 miljoonaa euroa), sekä Yhdistyneiden Kansakuntien asuinyhteisökeskuksen tukeminen AKT-maiden slummialueiden parantamiseksi (+/- 4 miljoonaa euroa). Kaikista näistä syistä komissio ehdottaa, että neuvosto hyväksyy liitteenä olevan päätöksen yhdeksännen EKR:n pitkän aikavälin kehitysmäärärahojen varauksen kohdentamisesta. Ehdotus NEUVOSTON PÄÄTÖS AKT–EY-ministerineuvostossa vahvistettavasta yhteisön kannasta päätökseen kohdentaa uudelleen osa yhdeksännen Euroopan kehitysrahaston pitkän aikavälin kehitysmäärärahoista EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan toisen alakohdan kanssa, ottaa huomioon komission ehdotuksen, sekä katsoo seuraavaa: (1) Cotonoussa 23 päivänä kesäkuuta 2000 allekirjoitetun ja Luxemburgissa 25 päivänä kesäkuuta 2005 tarkistetun AKT–EY-kumppanuussopimuksen 15 artiklalla AKT–EYministerineuvosto valtuutetaan tekemään sopimuksen mukaisia päätöksiä, ja sen liitteessä I olevan 8 kohdan mukaisesti ministerineuvosto voi toteuttaa aiheelliset toimenpiteet, jos sopimuksen mukaisista rahoitusvälineistä myönnettävät varat on käytetty loppuun. (2) Yhdeksännen Euroopan kehitysrahaston (EKR) määrärahojen käyttö alueellista yhteistyötä ja yhdentymistä varten on kokonaan ohjelmoitu. Tästä syystä olisi määritettävä AKT–EY-ministerineuvostossa vahvistettava yhteisön kanta, jotta AKT–EY-ministerineuvosto voisi tehdä päätöksen käyttää osa yhdeksännen EKR:n pitkän aikavälin kehitysmäärärahojen varauksesta alueellisen yhteistyön määrärahoihin AKT-maiden keskinäistä yhteistyötä varten, ON PÄÄTTÄNYT SEURAAVAA: 1 artikla AKT–EY-ministerineuvostossa vahvistettava yhteisön kanta yhdeksännen Euroopan kehitysrahaston pitkän aikavälin kehitysmäärärahojen varauksen käyttöön perustuu liitteenä olevaan AKT–EY-ministerineuvoston päätösluonnokseen. Päätösluonnokseen tehtävistä vähäisistä muutoksista voidaan sopia ilman neuvoston uutta päätöstä. Tehty Brysselissä Neuvoston puolesta Puheenjohtaja LIITE Luonnos AKT–EY-MINISTERINEUVOSTON PÄÄTÖS yhdeksännen Euroopan kehitysrahaston pitkän aikavälin kehitysmäärärahojen varauksen osan uudelleen kohdentamisesta AKT–EY-MINISTERINEUVOSTO, joka ottaa huomioon Afrikan, Karibian ja Tyynenmeren valtioiden ryhmän, jäljempänä ’AKT’, sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun[1] ja Luxemburgissa 25 päivänä kesäkuuta 2005 tarkistetun[2] kumppanuussopimuksen, jäljempänä ’AKT–EY-kumppanuussopimus’, ja erityisesti sen liitteessä I olevan 8 kohdan, sekä katsoo seuraavaa: (1) Käytettävissä olevat määrärahat alueellista yhteistyötä ja yhdentymistä varten on ohjelmoitu. (2) On aiheellista myöntää lisävaroja, jotta voidaan tukea EU:n ja Afrikan infrastruktuurikumppanuuden luomista tarkoituksena helpottaa yhteyksiä koko mantereen alueella ja edistää alueellista yhdentymistä. (3) On aiheellista myöntää lisävaroja, jotta voidaan taata AKT-maiden parempi yhdentyminen maailmankauppaan jatkamalla Euroopan yhteisön jo aloittamia toimia. (4) On aiheellista myöntää lisävaroja, jotta voidaan tukea sokerialan tutkimusta niiden uudistusten jälkeisten toimenpiteiden täydentämiseksi, joihin sokeripöytäkirjan soveltamisalaan kuuluvissa maissa on jo ryhdytty. (5) On aiheellista myöntää lisävaroja, jotta AKT-maat voivat hyötyä Erasmus Mundus -ohjelmasta. (6) On aiheellista myöntää lisävaroja, jotta voidaan taata tuki Afrikan unionin APRM-mekanismille poliittisen vakauden, taloudellisen kasvun ja kestävän kehityksen edistämiseksi. (7) On aiheellista myöntää lisävaroja, jotta voidaan taata slummien kunnostaminen AKT-maiden erityisvyöhykkeillä, ON PÄÄTTÄNYT SEURAAVAA: 1 artikla - AKT-maiden keskinäinen yhteistyö alueellisen yhteistyön ja yhdentymisen määrärahoin Yhdeksännen EKR:n pitkän aikavälin kehitysmäärärahojen varauksesta siirretään 110 miljoonaa euroa alueellisen yhteistyön määrärahoihin AKT-maiden keskinäistä yhteistyötä varten AKT–EY-kumppanuussopimuksen 28–30 artiklassa vahvistettujen tavoitteiden mukaisesti. Kyseinen määrä voidaan käyttää seuraaviin tarkoituksiin: 1.1 EU:n ja Afrikan infrastruktuurikumppanuuden perustaminen (70 miljoonaa euroa): 60 miljoonan euron osuuden varmistaminen Euroopan investointipankin hallinnoimaan erityisrahastoon ja 10 miljoonan euron varaaminen infrastruktuuria valmistelevien toimenpiteiden ja tutkimusten rahoittamiseksi Afrikassa 1.2 AKT-maiden maailmankauppaan yhdentymisen edistäminen (enintään 20 miljoonalla eurolla), enintään 10 miljoonan euron varaaminen vahvistamaan yhteisön tukea monenväliseen aloitteeseen ”yhdennetystä toimintakehyksestä” sekä enintään 10 miljoonan varaaminen yhteisön hankkeeseen auttaa AKT-maita osallistumaan aktiivisemmin Maailman kauppajärjestön (WTO) toimintaan, 1.3 Seuraavien toimenpiteiden rahoituksen varmistaminen useiden tai kaikkien AKT-maiden hyväksi (enintään 20 miljoonaa euroa): varmistaa sokerialan tutkimushankkeen rahoittaminen niiden toimenpiteiden tukemiseksi, jotka täydentävät sokeripöytäkirjan soveltamisalaan kuuluvissa maissa toteutettujen uudistusten jälkeisiä toimia (enintään 9 miljoonaa euroa), edistää Erasmus Mundus -ohjelmaa AKT-valtioiden hyväksi (enintään 5 miljoonaa euroa), tukea erityisrahastoa Afrikan unionin APRM-mekanismin hyväksi (enintään 2 miljoonaa euroa) sekä tukea Yhdistyneiden Kansakuntien asuinyhteisökeskusta AKT-maiden slummialueiden parantamiseksi (enintään 4 miljoonaa euroa). 2 artikla – Tuen hakeminen AKT–EY-kumppanuussopimuksen IV liitteessä olevan 13 artiklan 2 kohdan mukaisesti AKT–EY-ministerineuvosto kehottaa komissiota rahoittamaan 1 artiklassa tarkoitetut toimet. 3 artikla - Voimaantulo Tämä päätös tulee voimaan päivänä, jona se tehdään. Tehty AKT–EY-ministerineuvoston puolesta Puheenjohtaja [1] EYVL L 317, 15.12.2000, s. 3. [2] EUVL L 287, 28.10.2005, s. 4.